Naboen min er en svært irriterende person. Jeg bor i en bygård i Oslo, og naboen ved siden av tar seg stadig til rette overfor meg. For eksempel er han oppe tidlig og leser min avis. Når han hører at jeg åpner døren for å hente inn avisen fra matten, kommer han raskt og gir meg den. Dette synes jeg er uhyre frekt! Når det er hans uke til å vaske trappen, skulker han ofte. Når det er dugnad i gården, dukker han aldri opp. Han lagrer også ofte gamle aviser (de han selv har kjøpt) i oppgangen i kroken utenfor sin egen dør i flere dager før han bærer dem ned til papiroppsamlingsdunken. Det hender at han ringer på for å spørre om han skal gjøre meg tjenester, som å handle for meg eller andre ting. Han har til og med spurt om han kan ta meg med på en liten kjøretur. Selv er jeg en enke på 74 år som har hatt et fredelig forhold til naboene i alle år. Denne mannen, som er ca. 30 år, flyttet inn her i gården for et par år siden. Han oppfører seg aldeles annerledes enn alle andre som har bodd her i gården. Jeg vet det for jeg har bodd her i 50 år. Noen ganger tenker jeg at han driver og egler seg inn på meg, og før jeg vet ordet av det har han kommet innenfor døren og tatt seg til rette. Jeg hører også om kvelden og natten av og til at han har besøk av både menn og kvinner, mest menn. Jeg tror han har en mann til kjæreste. Det synes jeg også er ganske merkelig. Vi har aldri hatt noen slike her i gården før. Jeg er blitt ganske engstelig for hva denne mannen skal finne på. Synes du jeg bør flytte herfra før det går meg ille med en slik merkelig nabo, eller synes du jeg bør varsle politiet? Jeg leser spalten din hver uke, får tilsendt bladet i posten, for jeg er dårlig til bens og kommer meg ikke i butikken alene.

Hilsen enkefru F.

Kjære enkefru F.

Vet du, jeg tenker at du er litt for ensom og nok er blitt litt for redd på dine gamle dager. Jeg skjønner veldig godt at du kan føle deg både hjelpeløs og litt engstelig over at du er dårlig til bens og begynner å bli gammel. Det er faktisk slik at jeg tenker at du nok er litt overmistenksom overfor den unge naboen din. Men rett skal være rett. Han er litt frekk når det gjelder avisen din. Han har ikke lov til å lese den uten at han har fått lov av deg. Men når det gjelder alle de andre «rare» tingene du beskriver, tenker jeg at du beskriver aldeles normal oppførsel hos en ung mann i 2007. Han skulker kanskje trappevasken og dugnaden, men jeg tenker ikke at han er særlig farlig av den grunn. Jeg synes til og med han er usedvanlig vennlig når han tilbyr seg å handle for deg eller ta deg med på biltur. Jeg tror naboen din oppfatter at du er ensom og dårlig til bens og faktisk har lyst til å være litt snill mot deg. Så her tenker jeg at du blir litt for mistenksom med hensyn til hans hensikter. Jeg vil råde deg til å si til naboen at du ikke liker at han leser avisen din først. Kanskje han kan få den etter at du har lest den, så kan jo han ta den ut til søppelspannet? Jeg vil også råde deg til å snakke med legen din om dette svaret fra meg, nemlig at jeg sier at du er blitt for mistenksom. Det er en ganske alminnelig følge av å være for isolert og alene. Du burde få hjelp til å komme deg ut av og til på et dagsenter for eldre, på noen turer til butikken, til frisørdamen og andre ting du helt sikkert har behov for.

Hilsen Synnøve.

Denne saken ble første gang publisert 24/10 2007, og sist oppdatert 04/05 2017